b"\n_START_ARTICLE_\nBrokoli\n_START_SECTION_\nAntioksidanti\n_START_PARAGRAPH_\nVsebuje tudi \xc5\xa1tevilne dobro znane antioksidante kot so flavonoidi, fenoli, karotenoidi (lutein in zeaksantin). Oba karotenoida sta v o\xc4\x8desni le\xc4\x8di in mre\xc5\xbenici in skupaj z vitaminom C varujejo o\xc4\x8di pred po\xc5\xa1kodbo prostih radikalov, ki jih povzro\xc4\x8da ultravijoli\xc4\x8dna svetloba. Pomagajo prepre\xc4\x8devati tudi nastanek sr\xc4\x8dno-\xc5\xbeilnih bolezni. Brokoli vsebuje tudi posebne snovi, ki delujejo proti raku. To so fitokemikalije - sulforafani in indoli. Sulforafan je izredno mo\xc4\x8dan antioksidant, ki u\xc4\x8dinkuje preventivno proti \xc5\xa1tevilnim vrstam raka. V nasprotju z vitaminom C, vitaminom E ali beta-karoteni, ki lovijo proste radikale, deluje sulforan posredno, tako da aktivira encime II faze metabolizma. S tem pove\xc4\x8duje koli\xc4\x8dino encimov, ki telesu pomagajo, da se znebi rakotvornih snovi, uni\xc4\x8duje nenormalne celice in omeji oksidacijo - proces, ki povzro\xc4\x8da \xc5\xa1tevilne kroni\xc4\x8dne bolezni na ravni celic. Sulfaran izredno dobro u\xc4\x8dinkuje tudi proti bakteriji Helicobacter pylori, ki je najpogostej\xc5\xa1i vzrok za nastanek \xc4\x8dira in raka na \xc5\xbeelodcu. Indoli se proti raku borijo tako, da vplivajo na hormon estrogen. Blokirajo receptorje estrogena v rakastih prsnih celicah in tako ovirajo na estrogen ob\xc4\x8dutljivega raka dojke. Najpomembnej\xc5\xa1a vrsta indolov v brokoliju - indol-3-karbinol ali I3C - je naju\xc4\x8dinkovitej\xc5\xa1a preventiva v boju proti raku dojke. Pomemben pa je tudi 3,3'-Diindolilmetan, ki nastane pri metabolizmu indol-3-karbinola. Brokoli je poleg \xc5\xa1pina\xc4\x8de ena izmed redkih vrst zelenjave, ki vsebuje veliko koli\xc4\x8dino koencima Q 10, antioksidanta, ki je topen v ma\xc5\xa1\xc4\x8dobah in ima preventivno funkcijo pri varovanju srca._NEWLINE_Omeniti pa je potrebno, da brokoli poleg \xc5\xa1tevilnih koristnih snovi, vsebuje tudi goitrogene - naravno snov, ki lahko vpliva na delovanje \xc5\xbeleze \xc5\xa1\xc4\x8ditnice, in so zna\xc4\x8dilne predvsem za dru\xc5\xbeino kri\xc5\xbenic. Goitrogeni so spojine, ki zavirajo delovanje tiroidne \xc5\xbeleze, tako da se vme\xc5\xa1avajo v privzem joda. Posledica je lahko pove\xc4\x8danje tiroidne \xc5\xbeleze oziroma nastanek gol\xc5\xa1e.\n_START_SECTION_\nRaziskave\n_START_PARAGRAPH_\nV najnovej\xc5\xa1i raziskavi na \xc5\xbeivalih, ki so jo naredili ameri\xc5\xa1ki znanstveniki z Univerze Johnsa Hopkinsa, so ugotovili, da sulforafan \xc5\xa1\xc4\x8diti pred ultravijoli\xc4\x8dnimi \xc5\xbearki. Skupina raziskovalcev pod vodstvom Paula Talalaya je hranila 20 podgan \xe2\x80\x93 sami\xc4\x8dk z ekstrakti iz kal\xc4\x8dkov brokolija pet dni in jih izpostavila kancerogeni snovi dimetilbenzantracenu. Prav tako je tej snovi izpostavila tudi kontrolno skupino, ki ni dobivala ekstraktov iz kal\xc4\x8dkov brokolija. Pri podganah, ki so dobivale navedene ekstrakte, se je razvilo manj tumorjev oziroma so bili le-ti manj\xc5\xa1i in so se po\xc4\x8dasneje razvijali. Tri dni stari kal\xc4\x8dki brokolija vsebujejo dvajset do petdesetkrat ve\xc4\x8djo koli\xc4\x8dino protitumornih snovi kot zrele glave brokolija._NEWLINE_S sulforafanom so ameri\xc5\xa1ki znanstveniki z Univerze Johnsa Hopkinsa, kot tudi znanstveniki na Japonskem in v Franciji, delali raziskave tudi na ljudeh. Preiskovana skupina so bili prostovoljci, ki so dobivali 100 gramov brokolija, kontrolna skupina pa so bili prostovoljci, ki so dobivali 100 gramov neke druge zelenjave, ki ni vsebovala sulforafana. Vsem so nato merili za gastritis zna\xc4\x8dilne krvne beljakovine. Rezultati so pokazali, da se je gastritis izbolj\xc5\xa1al pri preiskovani skupini, ki je u\xc5\xbeivala brokoli._NEWLINE_Peter Houghton s sodelavci je na Department of Pharmacy na fakulteti King's College v Londonu ugotovil, da sestavine brokolija delujejo podobno kot u\xc4\x8dinkovine, ki se uporabljajo za zdravljenje alzheimerjeve bolezni. Po vsej verjetnosti gre za glukozinolate, ki naj bi delovali kot inhibitorji acetilholin esteraze (AChE)._NEWLINE_Na univerzi Ohio State University so Steven Schwartz in njegovi sodelavci objavili rezultate \xc5\xa1tudije, ki je pokazala, da glukozinolati (sulforafan) zmanj\xc5\xa1ajo napredovanje raka se\xc4\x8dnega mehurja. Ta raziskava je temeljila na poprej narejeni epidemiolo\xc5\xa1ki \xc5\xa1tudiji na tej univerzi, pri kateri so ugotovili, da so mo\xc5\xa1ki, ki so pojedli 2 ali ve\xc4\x8d skodelic brokolija na teden, imeli za 44% manj\xc5\xa1o pojavnost raka na se\xc4\x8dnem mehurju kot mo\xc5\xa1ki, ki so pojedli manj kot eno skodelico brokolija na teden._NEWLINE_Zaradi potencialnih protitumornih lastnosti so na National Cancer Institute v ZDA za\xc4\x8deli s klini\xc4\x8dnimi testiranji spojine 3,3'-Diindolilmetan za razli\xc4\x8dne vrste raka. Prav tako potekajo raziskave za zdravljenje virusnih infekcij in pri infekcijah z bakterijami, ki so razvile rezistenco na antibiotike, saj ima ta spojina imunomodulatorne lastnosti._NEWLINE_Neka pilotska \xc5\xa1tudija na Tokijski agrikulturni univerzi ter na Japonskem in\xc5\xa1titutu za nadzor staranja je pokazala, da se pri posameznikih, ki so en teden jedli 175 gramov kal\xc4\x8dkov brokolija na dan, nivo celokupnega holesterola zni\xc5\xbeal, pri tem pa se je nivo\xc2\xa0\xc2\xbbdobrega\xc2\xab\xc2\xa0holesterola (HDL) zvi\xc5\xa1al.\n_START_SECTION_\nBrokoli kot prehransko dopolnilo\n_START_PARAGRAPH_\nGlede na to, da je brokoli zaradi svoje biolo\xc5\xa1ke vrednosti in sestavin pomemben za uravnote\xc5\xbeeno prehrano, so na tr\xc5\xbei\xc5\xa1\xc4\x8du dostopna razli\xc4\x8dna prehranska dopolnila, ki vsebujejo izvle\xc4\x8dke sve\xc5\xbeega brokolija, s pomo\xc4\x8djo katerih lahko dopolnjujemo obi\xc4\x8dajno prehrano. Na voljo so v obliki tablet in kapsul._NEWLINE_Univerza v Pittsburgu na INPEX (Invention New Product Exposition) je na razstavi novih iznajdb zlato medaljo podelila Hrvatu Zoranu Rude\xc5\xa1u za tehnolo\xc5\xa1ki postopek izdelave kapsul Broccolin, ki je izsu\xc5\xa1il vodo iz sve\xc5\xbeega brokolija z metodo izsesavanja vode pod dovolj nizko temperaturo in hkrati zadr\xc5\xbeal najvi\xc5\xa1jo mo\xc5\xbeno vsebnost sulforafana, indol karbinola ter vitaminov v prahu iz brokolija."